L-allegorija tad-dielja u l-ajkla U ġietni l-kelma tal-Mulej u qalli: "O bniedem, qabblilhom taqbila u fassal tixbiha għal ulied Iżrael. Għidilhom: Dan jgħid Sidi l-Mulej: 'Kien hemm ajkla kbira , ġwenħajha kbar, b'pinen twal, u rix imżewwaq, li ġiet il-Libanu u ħadet fergħa mill-quċċata taċ-ċedru; ħasdet l-ogħla tarf tal-friegħi tagħha, u ħaditu f'art il-Kangħanin u ħallietu f'belt il-merkanti. Ħadet ukoll miż-żerriegħa ta' dik l-art, u żergħetha f'għalqa taż-żrigħ, ħawlitha ħdejn gelgul ilma bħas-siġra taż-żafżaf. Nibtet u saret dielja mifruxa fl-art, u frigħetha meddet lejha, u għeruqha baqgħu hemm fejn kienet. U saret dielja, ħarġet iż-żraġen, u rmiet il-friegħi. Imma kien hemm ajkla oħra kbira , ġwenħajha kbar u rixha folt. Ara! Dik id-dielja dawret għeruqha lejha, u mill-ħmiemel fejn kienet imħawla meddet frigħetha lejha, ħalli ssaqqiha. Ħadha u ħawwilha f'art għammiela, ħdejn gliegel ta' ilma xxettlet, ħalli toħroġ il-friegħi u l-frott tagħmel, biex hekk issir dielja sabiħa.' Għidilhom: 'Dan jgħid Sidi l-Mulej: Taħsbu li se tmur tajjeb? Ma taqlagħhiex l-ajkla l-oħra minn għeruqha, taqtgħalha frottha u tħalliha tinxef? Jinxef ir-rimi kollu tal-friegħi tagħha. Ma tkunx meħtieġa saħħa kbira, jew kotra nies biex jaqilgħuha minn għeruqha. Araw! Jewwilla għax imxettla se tmur 'il quddiem? Ma tinxifx għalkollox malli jmissha r-riħ mil-Lvant? Iva, fil-ħmiemel fejn ixxettlet, tinxef." It-tifsira ta' allegorija U ġietni l-kelma tal-Mulej, u qalli: "Għid lil din ir-razza rasha iebsa: Ma tafux xi jfisser dan? Għidilhom: 'Araw! Ġie s-sultan ta' Babilonja Ġerusalemm, u qabad is-sultan tagħha u l-prinċpijiet tagħha u ħadhom miegħu Babilonja. U ħa wieħed minn nisel is-saltna, u għamlu sultan u għamel patt miegħu, u rabtu b'ġurament. U ħa miegħu wkoll il-kbarat tal-pajjiż, biex tiċċekken is-saltna u ma titkabbarx u s-sultan iħares il-patt li ntrabat bih, u hekk is-saltna żżomm sħiħa. "Imma hu qam kontrih u bagħat il-messaġġiera tiegħu l-Eġittu, biex dan jagħtih żwiemel u kotra nies. Tista' tiġih tajba? Jista' jeħlisha min għamel dan? Jista' jikser il-patt u jeħles?' "Daqs kemm jien ħaj, oraklu ta' Sidi l-Mulej, talli żeblaħ il-ħalfa tiegħu u kiser il-patt li għamel miegħu, f'nofs il-Belt ta' Babilonja jmut, f'art is-sultan li tellgħu fuq it-tron. Il-Fargħun mhux se jgħinu b'eżerċtu kbir jew b'ħafna nies meta jkun hemm il-ġlied, meta jtellgħu r-rampa u jibnu ħajt madwar għall-qerda ta' ħafna nies. Hu żeblaħ il-ġurament, u kiser il-patt; newwel idu u mbagħad għamel dan kollu: żgur li ma jeħlishiex! "Għalhekk dan jgħid Sidi l-Mulej: 'Daqs kemm jien ħaj, il-ġurament tiegħi li kasbar u l-patt tiegħi li kiser, nitħallas tagħhom minn fuq rasu. Nifrex fuqu x-xibka tiegħi, u jinqabad fl-ingassa tiegħi, u nkaxkru f'Babilonja, u hemmhekk nagħmel ħaqq minnu talli kiser kelmtu miegħi. L-aħjar fost il-qtajja' kollha tal-eżerċtu tiegħu, jaqgħu taħt ix-xabla, u dawk li jeħilsuha jixxerrdu ma' kull riħ. Imbagħad tkunu tafu li jiena, il-Mulej, tkellimt." Dan jgħid Sidi l-Mulej: "Jien naqta' mill-quċċata taċ-ċedru l-għoli, minn tarf il-friegħi l-għolja, rimja żgħira, u nxettilha fuq il-muntanja għolja u kbira; fuq il-muntanja l-għolja ta' Iżrael inxettilha. U hi toħroġ il-friegħi, u tagħmel il-frott, u ssir siġra sabiħa taċ-ċedru. U taħtha jistkenn kull tajr tal-ġwienaħ, jistkennu għad-dell tal-friegħi tagħha. U jagħrfu s-siġar kollha tar-raba' li jien il-Mulej, li siġra għolja nċekkinha, u siġra żgħira nkabbarha; nnixxef is-siġra l-ħadra, u n-niexfa bil-weraq inħaddarha. Jien, il-Mulej, tkellimt, u li għedt nagħmlu."